Nyt tøj, butterfly og roser skulle der til, da 17-årige Christian Heron »friede« til sin kommende gallapartner. Også selvom han ikke var sikker på, hvad svaret ville blive. Det skriver Randers Amtsavis.

Der var svedige håndflader og nervøsitet at spore hos især én af eleverne på handelskolen i Randers mandag formiddag. 17-årige Christian Heron fra 2.g havde nemlig sat sig for at »fri« til en pige i parellelklassen for at spørge hende, om hun vil være hans gallapartner. Derfor havde den unge mand købt nyt tøj for 3.000 kroner og en buket roser, som han ville overraske hende med ved at bryde ind midt i en undervisningstime.

»Tror du, hun skal have hele buketten eller bare den flotteste af roserne?« spurgte han nervøst sine venner foran klasselokalet, inden han skulle ind og overraske sin måske kommende gallapartner Karoline Loft.

Det hele var planlagt: Læreren havde givet sin accept til, at undervisningen ville blive afbrudt og butterflyen sad perfekt omkring den unge mands hals.

»Jeg er lige lidt nervøs,« sagde Christian Heron foran klasselokalet, mens rosen i hans hånd rystede i takt med hans hånd.

En af venner spurgte ham, hvad han ville gøre, hvis Karoline Loft sagde nej til ham.

»Så ville jeg give hende et kram og ønske alle i lokalet en god jul, før jeg ville skynde mig ud igen. Og rosen, den skulle hun da have alligevel,« siger han.

Det krævede flere dybe indåndinger før han målrettet bankede på døren ind til det fyldte klasseværelse.

Mange forberedelser

Allerede fredagen forinden skulle missionen have været fuldført. Men da Christian Heron stod klar med sit pæne tøj og roser, viste det sig, at Karoline Loft ikke var i skole. Derfor blev det afblæst.

»Jeg vidste, at jeg hellere måtte skynde mig at prøve igen. Der er nemlig flere, der allerede nu er begyndt at spørge pigerne,« sagde han.

Der er ellers mere end et år til festen. Gallafesten for deres årgang bliver nemlig først afholdt i foråret 2017.

Se i videoen, hvad Karoline Loft svarede Christian Heron, da han med flere overraskelser i baghånden brød ind i sin gallaudkårnes undervisning.